98 svineproducenter er gået sammen om at lægge sag an mod slagteriet Tican i Thisted, fordi de er vrede over, at de ikke får den betaling for deres grise, som de mener, de er blevet stillet i udsigt. Ifølge dem har Tican brudt en aftale om at købe deres svin til den samme kilopris, som Danish Crown betaler deres leverandører, for da regnskabet for 2021 skulle gøres op i december ville Tican betale 25 øre mindre per kilo end konkurrenten. En af dem, der føler sig snydt, er Karl Christian Thøgersen fra Hjardemål i Thy. Sammen med sine brødre, som han driver sit landbrug med, sender han hvert år omkring 12.000 svin til slagtning på Tican, og med den lavere pris mangler de nu 330.000 kroner på sidste års bundlinje. - Det gør da ondt lige nu, hvor foderpriserne er steget helt vildt, og så mangler vi det her, siger Karl Christian Thøgersen. Tilsammen mener de 98 svinebønder at have mistet næsten 100 millioner kroner i tabt indtjening på grund af den lavere salgspris. Kan ende i fyringer Ifølge Karl Christian Thøgersen har Tican matchet priserne hos Danish Crown de forgangne fire til fem år, men i 2021 lød Tican-prisen for et kilo svinekød på 1 kroner og 5 øre, mens konkurrenten betalte 1 krone og 30 øre. I landboforeningen Fjordland, der dækker Thy-området, ærgrer de sig over konflikten mellem svineavlerne og Tican og de konsekvenser, den kan få på sigt. - Det er jo mange, der kommer med en baggrund i det gamle Tican og har været leverandør til Tican i mange år, og for deres vedkommende er det her et tillidsbrud af værste skuffe. - Worst case er, at det måske ender med fyringer i Thisted, fordi leverandørerne løber deres vej, siger svinetalsmand Søren Bak Andersen. Farvel til Tican For Karl Christian Thøgersens vedkommende betyder striden også, at han snart vinker farvel til Tican efter 20 års samarbejde. Han har nemlig skrevet sig op som leverandør ved Danish Crown. - Jeg har ikke sagt op endnu. Jeg er nødt til at være sikker på, at jeg kan komme af med mine grise ved Danish Crown, men den da, de siger ja, er jeg færdig med Tican. TV MIDTVEST har i dag forsøgt at få en kommentar fra Ticans administrerende direktør, Niels Jørgen Villesen, men han har ikke ønsket at stille op til interview. Han bekræfter dog, at enkelte landmænd har opsagt deres kontrakt med slagteriet. Modsat bekræfter Danish Crown over for TV MIDTVEST, at virksomheden mærker tilstrømning af nye leverandører, som alle havner på en venteliste, indtil slagteriet er klar til at tage imod deres svin.

Opsummering:
Utilfredshed med priserne på svinekød får omkring 100 landmænd til at slæbe slagteriet Tican i retten.